b"\n_START_ARTICLE_\nLiudmila Pavlitxenko\n_START_SECTION_\nPrimers temps\n_START_PARAGRAPH_\nPavlitxenko va arribar a ser una estudiant brillant als seus anys a l'educaci\xc3\xb3 b\xc3\xa0sica. A l'edat de catorze, els seus pares es van traslladar a K\xc3\xadev, la capital de la Rep\xc3\xbablica Socialista Sovi\xc3\xa8tica d'Ucra\xc3\xafna. All\xc3\xad es va unir a un club de tir, formant-se com tiradora alhora que treballava a un mol\xc3\xad.\n_START_SECTION_\nSegona Guerra Mundial\n_START_PARAGRAPH_\nEl juny del 1941, quan Pavlitxenko estava estudiant hist\xc3\xb2ria a la Universitat de K\xc3\xadev, l'Alemanya Nazi va comen\xc3\xa7ar la guerra contra la Uni\xc3\xb3 Sovi\xc3\xa8tica (l'Operaci\xc3\xb3 Barbarroja). Despr\xc3\xa9s d'aix\xc3\xb2 Liudmila es va apressar a allistar-se. A l'oficina de reclutament, va sol\xc2\xb7licitar unir-se a la infanteria i empunyar un fusell. El reclutador se'n va riure d'ella i li va suggerir una especialitzaci\xc3\xb3 com a infermera. Decidida, va rebutjar la idea, mostrant-li un certificat de punteria per a provar la seva v\xc3\xa0lua. Pavlitxenko es va unir a la 25a Divisi\xc3\xb3 d'Infanteria de l'Ex\xc3\xa8rcit Roig, arribant a ser una de les 2000 franctiradores Sovi\xc3\xa8tiques, de les quals nom\xc3\xa9s unes 500 van sobreviure a la guerra. Com a franctiradora, va abatre les seves dues primeres v\xc3\xadctimes prop de Beliaievka, usant un fusell de forrellat Mosin-Nagant Sovi\xc3\xa8tic (adaptat per al tir de precisi\xc3\xb3 amb una mira de quatre augments). Aquest disparava bales de 9.6 grams a una velocitat de 853 m/s i era efectiu fins a aproximadament els 550 metres. _NEWLINE_La soldat Pavlitxenko va lluitar aproximadament dos mesos i mig prop d'Odesa, on va aconseguir 187 morts. Quan els romanesos van obtenir el control de la zona, la seva unitat va ser retirada per a ser enviada a Sebast\xc3\xb2pol, a la Pen\xc3\xadnsula de Crimea. El maig de 1942, la tinent Pavlitxenko va ser esmentada pel consell de l'Ex\xc3\xa8rcit Sovi\xc3\xa8tic del Sud a causa dels seus 257 alemanys abatuts. El seu total de morts confirmades durant la Segona Guerra Mundial va ser de 309, incloent-hi 36 franctiradors enemics. Pavlitxenko va trobar el quadern de bit\xc3\xa0cola d'un dels franctiradors alemanys que havia abatut. Aquest havia llevat la vida a m\xc3\xa9s de 500 soldats sovi\xc3\xa8tics. _NEWLINE_El juny de 1942, Pavlitxenko va ser ferida per foc de morter. Donada la seva condici\xc3\xb3 d'hero\xc3\xafna, va ser retirada del front menys d'un mes despr\xc3\xa9s de recuperar-se de les seves ferides. Va ser enviada a Canad\xc3\xa0 i als Estats Units per a una visita de propaganda, i es va convertir en el primer ciutad\xc3\xa0 sovi\xc3\xa8tic en ser rebut per un President dels Estats Units. Franklin D. Roosevelt i la seva esposa la van rebre a la Casa Blanca. M\xc3\xa9s tard, Eleanor Roosevelt la va convidar a rec\xc3\xb3rrer els Estats Units relatant les seves experi\xc3\xa8ncies. Va apar\xc3\xa8ixer abans en l'Assemblea Internacional d'Estudiants, que va tenir lloc a Washington DC, i fou rebuda com una hero\xc3\xafna. M\xc3\xa9s tard va assistir a reunions en el Congr\xc3\xa9s d'Organitzacions Industrials, i va realitzar aparicions i discursos a Nova York. Al Canad\xc3\xa0, va ser obsequiada amb un rifle Winchester amb mira \xc3\xb2ptica, el qual s'exhibeix avui en el Museu Central de les Forces Armades a Moscou. _NEWLINE_Havent arribat al rang de comandant, Pavlitxenko mai va retornar al front, sin\xc3\xb3 que, com a instructora, va entrenar centenars de franctiradors sovi\xc3\xa8tics abans de la fi de la guerra. El 1943 va rebre l'Estrella d'Or d'Heroi de la Uni\xc3\xb3 Sovi\xc3\xa8tica. Despr\xc3\xa9s de la guerra, va acabar la seva formaci\xc3\xb3 a la Universitat de K\xc3\xadev i va comen\xc3\xa7ar la seva carrera com historiadora. Entre el 1945 i el 1953 va ser ajudant de la Caserna General Principal de l'Armada Sovi\xc3\xa8tica (participant a m\xc3\xa9s en un gran nombre de confer\xc3\xa8ncies i congressos internacionals). M\xc3\xa9s tard, va ser membre activa del Comit\xc3\xa8 Sovi\xc3\xa8tic de Veterans de Guerra. Est\xc3\xa0 enterrada al cementiri de Novod\xc3\xa9vitxi, a Moscou."